L-għaqda mhux governattiva Sea-Eye li ssalva l-immigranti qalet li 216-il persuna abbord is-SEA-EYE 4 għadhom qed jiġu rrifjutati milli jidħlu l-art. It-Tlieta kien hemm evakwazzjoni medika oħra u għalhekk il-persuni salvati li għadhom abbord niżlu għal 216. L-organizzazzjoni qalet li filwaqt li l-Ewropa għaddejja fl-ispirtu tal-Milied dawn il-persuni qed jitħallew bejn sema u ilma. Il-kelliema għal Sea-Eye, Sophie Weidenhiller tkellemt ma' Newsbook.com.mt u spjegat li bħalissa hemm 216-il persuna minflok 223 li kienu salvati, inklużi hemm tmint itfal u tliet nisa li qed jistennew tarbija. Qalet li matul l-aħħar jumejn, mara u raġel ġew evakwati mill-awtoritajiet Taljani flimkien ma' raġel anzjan u żewġ membri tal-familja. F'post fuq Facebook nhar it-Tlieta filgħaxija, Sea-Eye qalet li saret evakwazzjoni medika oħra wara li l-kundizzjoni tas-saħħa tar-raġel iddeterjorat b'mod drammatiku. Hija kompliet li ħafna persuni oħra inklużi tfal jinsabu morda, qed isofru ġrieħi u wġigħ qawwi u staqsiet għaliex dawn il-persuni qed jitħallew jistennew. F'messaġġ, il-membru tal-ekwipaġġ ta' SEA-EYE 4 Fiona Alihosi qalet li din hija l-ħames ġurnata tagħhom bejn sema u ilma u li ħafna nies se jqattgħu r-raba' lejl tagħhom abbord dan il-bastiment. Kompliet li hemm xi wħud li huma morda u mweġġa' kif ukoll li l-kundizzjonijiet ta' saħħithom qegħda jiddeterjora. "Hemm tifel, ta' ħames snin, li ma jistax jimxi għax saqajh huma dgħajfa wisq. Huwa għandu bżonn kura u taħriġ ta' kuljum mill-ekwipaġġ," spjegat u saħqet li għandhom bżonn port ta' sigurtà issa. Nhar it-Tnejn, il-Gwardja tal-Kosta Taljana evakwat żewġ persuni minn grupp ta' 223 persuna li qed ifittxu l-ażil li qed jiġu miċħuda li jiżbarkaw kemm mill-awtoritajiet Maltin u dawk Taljani. Kelliem għal din l-organizzazzjoni ċivili ta' tfittxija u salvataġġ qal ma' Newsbook.com.mt li raġel u mara ġew assistiti fil-pront mill-awtoritajiet Taljani wara li saħħithom marret għall-agħar. It-tnejn tħallew ukoll jieħdu magħhom lis-sieħeb u s-sieħba tagħhom. Il-grupp, inkluż seba' nisa tqal u tmint itfal, ġie salvat f'erba' operazzjonijiet fiż-żona ta' tiftix u salvataġġ Maltija ħamest ijiem ilu. Wara li Malta ċaħdet li dan il-bastiment jidħol f'Malta, il-bastiment resaq lejn Sqallija minkejja l-operazzjonijiet saru fiż-żona ta' tfittxija u salvataġġ ta' Malta. Sea-Eye qalet li ċ-Ċentru ta' Koordinazzjoni tas-Salvataġġ Marittimu ta' Malta ma weġibx u ma kkoordinax dawn il-każijiet. Kelliem għall-Forzi Armati ta' Malta qal lil din il-kamra tal-aħbarijiet li ma kienx hemm dettalji dwar il-każ. Mistoqsi jekk l-AFM ikkoordinatx, il-kelliem qal li ma kinux infurmati u ma kellhomx informazzjoni dwar is-salvataġġ. Is-Sibt, Sea-Eye qalet li "Malta reġgħet naqset milli twettaq l-obbligu tagħha li tikkoordina dawn l-emerġenzi marittimi." 8 itfal se jkollhom jiċċelebraw il-Milied f'nofs ta' baħar – Sea-Eye Mill-inqas 163 migrant imutu fil-baħar fi tmiem il-ġimgħa Bejn il-Ġimgħa u s-Sibt li għadda ġew ikkonfermati mejta jew neqsin mill-inqas 163 immigrant f'żewġ nawfraġji li seħħew barra mill-kosta Libjana. Dan intqal fil-Jum Internazzjonali tal-Migranti. Waqt li kienet qed tirrapporta l-aħħar traġedja fil-Baħar Mediterran, l-Organizzazzjoni Internazzjonali tal-Migrazzjoni (IOM) tan-Nazzjonijiet Uniti qalet li "hija meħtieġa azzjoni immedjata biex jiżdiedu l-għażliet ta' migrazzjoni bla periklu, jiġu mħarrka l-kuntrabandisti u jiġu skjerati mill-ġdid il-kapaċità tat-Tiftix u s-Salvataġġ biex jitnaqqas aktar telf ta' ħajjiet." Malta u pajjiżi oħra Ewropej ħafna drabi jirrifjutaw id-dħul ta' migranti salvati fuq il-baħar. Din is-sena mistennija tkun l-aktar sena fatali fiċ-ċentru tal-Mediterran mill-2017, mill-inqas 1,508 persuna għerqu skont l-istatistika tal-IOM. Bejn Jannar u Mejju aktar minn 25,000 persuna li qed tfittex l-ażil ġew interċettati mill-Gwardja tal-Kosta Libjana appoġġjata mill-UE u ġew irritornati fiċ-ċentri ta' detenzjoni fil-Libja. Minkejja li l-Forzi Armati ta’ Malta ċaħdu li kien hemm push backs ta’ persuni lejn il-Libja, ix-xahar li għadda, ir-rapport tal-Uffiċċju tal-Kummissarju Għoli tan-Nazzjonijiet Uniti għad-Drittijiet tal-Bniedem (OHCHR) kixef realtà differenti. Ir-rapport qal li d-dewmien fl-assistenza lill-bastimenti tal-immigranti f’diffikultà, kif ukoll l-inċidenti ta’ bastimenti tal-immigranti li jiġu mwarrba mill-awtoritajiet Ewropej, huma xi ħaġa komuni. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta’ Newsbook minn hawn . .td_uid_3_61c2d1d3ce9da_rand.td-a-rec-img{text-align:left}.td_uid_3_61c2d1d3ce9da_rand.td-a-rec-img img{margin:0 auto 0 0}